Lögreglan á höfuðborgarsvæðinu verst allra frétta af gangi rannsóknar á skotárás í Bústaðahverfi á laugardagskvöld. Karlmaður á fertugsaldri var skotinn til bana og maður á sama aldri hefur verið úrskurðaður í gæsluvarðhald.
Rannsókn málsins er í fullum gangi og í algjörum forgangi hjá lögreglu, en Halla Bergþóra Björnsdóttir lögreglustjóri höfuðborgarsvæðisins vildi ekkert tjá sig um gang rannsóknarinnar þegar fréttastofa náði tali af henni. Hinn látni er erlendur ríkisborgari á fertugsaldri og sá sem er í haldi er einnig útlendingur á fertugsaldri. Samkvæmt heimildum fréttastofu var hinn látni með fleiri en eitt skotsár þegar komið var að honum utan við heimili sitt í Rauðagerði á miðnætti á laugardag, en lögreglan vill ekki tjá sig um það hvort byssan hafi fundist. Talið er að tilefni árásarinnar megi rekja til uppgjörs í undirheimunum. Þegar sá sem er í haldi var leiddur fyrir dómara í Héraðsdómi Reykjavíkur í gærkvöldi var mikil öryggisgæsla, samkvæmt heimildum. Dómari úrskurðaði manninn í gæsluvarðhald til föstudagsins 19. febrúar. Ekki hefur náðst í verjanda mannsins.
Lögreglan á höfuðborgarsvæðinu verst allra frétta af rannsókninni á morðinu í Rauðagerði í Reykjavík á laugardagskvöld. Karlmaður á fertugsaldri var úrskurðaður í gæsluvarðhald í gærkvöldi vegna rannsóknar málsins.